Socialdemokratiets medvirken til stramninger på udlændingeområdet blev for meget for den tidligere Socialdemokratiske borgmester i Svendborg, Curt Sørensen. Han kunne ikke længere forsvare partiets politiske linje. Så nu har han meldt sig ud.

Annonce

Svendborg: Den tidligere socialdemokratiske borgmester i svendborg, Curt Sørensen, tager nu offentligt afstand fra Socialdemokratiet efter det han beskriver som "den ene udlændingestramnig efter den anden". Det skete i et opslag på facebook lørdag aften, hvor han skriver: "Partiets støtte til den ene udlændingestramning efter den anden er uudholdelig for mig. Jeg vil ikke stå på mål for partiets politik på det område. Så nu ved I det." I samme opslag oplyser han, at han rent faktisk meldte sig ud af partiet for et år siden - i begyndelsen af 2018 - og at han fortsat støtter Socialdemokratiet lokalt samt borgmester, Bo Hansen (S). "Det er ordentlige folk", som han formulerer det.

Annonce

Fri før folketingsvalget

Curt Sørensen fortæller efter sit opslag på facebook lørdag, at det var vigtigt for ham at melde klart ud. - Jeg bliver jo rigtig ofte spurgt af folk, hvordan jeg kan forsvare de her stramninger, og om jeg virkelig mener sådan. Og der siger jeg jo, at det gør jeg ikke, og jeg skriver det også i debattråde med folketingspolitikere, der så siger til mig, hvorfor jeg ikke holder det inden døre? Siger du, at folketingspolitikere beder dig rette ind og ikke ytre din uenighed med partiets linje offentligt? - Ja, der er meget af det tryk der, det kan jeg love dig for. Det er der i alle partier. Men det behøver jeg ikke at forsvare mere nu, siger Curt Sørensen, der var borgmester i Svendborg fra 2009 til 2013. Det var vigtigt for Curt Sørensen at få meldt det offentligt ud nu, fortæller han. - For der er jo en valgkamp, der er ved at være oppe i gear. Og der synes jeg ikke, at jeg vil sidde og putte med det her mere. Det skal være tydeligt for de medlemmer af folketinget, som jeg nu kan diskutere med og prøve at påvirke, hvad det er for et udgangspunkt jeg har; hvor det er, jeg taler fra, siger Curt Sørensen.

Annonce

Træt af stramninger